Vyf items wat jy vir daardie afspraak moet hê | Maroela Media
Vyf items wat jy vir daardie afspraak moet hê
Deur Lizel van der Westhuizen
Dit is die maand van harte en rose, nuwe romanse en om huidige verhoudings op te kikker. Kom ons kyk na vyf mode-items wat jy by jou uitrustings kan voeg vir hierdie Valentynsdag.
Donker noupassende jeans. (Foto: Verskaf)
Donker noupassende jeans
Jeans kan sexy wees op 'n afspraakaand. Die belangrikste eienskap van 'n denim is hoe dit aan jou lyf sit. As dit 'n rekbare denim is, koop hom nommer pas, anders rek hy uit nog voor jy op jou afspraak gegaan het. Los die ligte was-denim's (Mom Jeans) vir die dag, hulle sal óf te gemaklik óf te veel na 'n sokkerma s'n lyk vir 'n aand uit met jou geliefde. Oorweeg 'n donkerder denim in 'n figuurvleiende pasvorm. Vlei jou rondings met jeans in 'n skraal, reguit snit. Om jou denim afspraakgepas te laat lyk, kombineer dit met juweliersware, hakskoene en 'n sexy top. Moenie bang wees om 'n bietjie vel te wys nie: Jy kan wegkom met 'n lae hals of 'n oop rug aangesien jy jou bene bedek hou.
Trek jou potloodromp uit jou werkklerekas aan, of kombineer dit met 'n paar jeans, 'n blink toppie kan die verskil maak aan 'n afspraakaand-voorkoms. Oorweeg 'n pragtige sybloes of een met blinkertjies, selfs 'n bloes met 'n diervelpatroon. Onthou, hoe meer basies en afgerond die res van jou uitrusting is, hoe meer gewaagd kan jou bostuk wees.
Blink toppies (Foto: Verskaf)
Klein sexy rokkie
'n Sexy rokkie is onontbeerlik in jou klerekas en die goeie nuus is daar is so 'n rokkie vir elke liggaamsvorm. Maak seker jy het een wat net vir 'n afspraakaand is, nie 'n werksgeskikte "lessenaar-tot-afspraak-rok" nie. Wys jou beste eienskappe met 'n pragtige rok. Kies 'n mini as jou bene komplimente kry elke keer as jy dit ontbloot, of gaan skouerloos as jy goeie skouers het.
'n Mooi rokkie is altyd 'n wenner. (Foto: Verskaf)
Oulike plat sandale
Ná 'n lang dag se werk weier jou voete soms om in 'n paar ongemaklike hoëhakskoene te klim. Geen probleem nie! Kry net vir jou 'n oulike paar plat sandale en oorweeg selfs iets wat blink. Of jy dit nou met jeans of 'n klein swart nommertjie kombineer, trek hulle aan en kies rooi in plaas van swart of selfs iets met pêrels op.
Oulike plat sandale. (Foto: Verskaf)
Wie wil nie langer en slanker lyk nie? Trek 'n paar hoëhakskoene in 'n taankleur aan om jou uitrusting te laat uitstaan. Dit is 'n paar hakke wat by alles sal pas in jou kas, selfs vir werk, dus kan jy so 'n bietjie duurder gaan en 'n goeie gehalte paar koop.
Taankleurige hakke is 'n treffer by enige uitrusting. (Foto: Verskaf)
Lizel is 'n voorkomskonsultant, grimeerkunstenaar en spreker. Besoek haar webwerf by www.fullcircleimage.co.za of volg haar op Facebook en Instagram.